**Puska Veronika**

**Folyó alatti folyó**

A legjobb napok ágyba hozott vajas croissant-nal és tejeskávéval indulnak. A legrosszabbak, mint például az enyém, be nem állított ébresztővel és elalvással.

Extragyors mosakodás, sebtiben elvégzett, hajlakkal rásegített fésülködés, fogmosás helyett mentolos cukorka. Átestem egy kisebb pánikrohamon a ruhásszekrény előtt a mit vegyek fel jegyében, végül tekintettel a késésre a szigorúan nejlonharisnyával hordható félelegáns szürke dresszem helyett egy temetéseken is sikerrel használható fekete nadrágkosztümöt választottam. A komor összképet egy találomra választott bizsuval dobtam fel, amiről csak a lift tükrében derült ki, hogy az unokatestvérem Everness-fesztiválon vásárolt zöld-sárga nemezgolyócskákból készült kézműves lánca az. Le sem vehettem, mert nélküle tisztára úgy néztem ki, mint egy temetkezési ügynök.

Tűsarkúban őszi esőtől nedves, járdára tapadt faleveleken futni nem egy leányálom, magamban többször bepereltem azt, aki kitalálta, női ügyvédeknek kötelező a magas sarok. Azaz általánosságban véve nem volt kötelező, de a Csarabos Ügyvédi Iroda ruhakódja itt húzta meg a minimumot. Állítólag rúgtak már ki onnét embert, mert lapos sarkú, kényelemes topánban merte átlépni a küszöböt.

Szandra szerint ez ordas nagy céges legenda, és hogy állítását bizonyítsa, megmutatta az asztala alatt őrzött váltópapucsot. Megfeledkezett egy lényeges különbségről: ő irodavezetőként dolgozott, nem ügyvédként.

Általában a metrón zötykölődés ideje alatt néztem át az éjszaka érkezett e-maileket. Megtanultam ignorálni a képernyőbe belehajolgató kíváncsi utastársakat, ahogy a lábamat eltipró taposásokat is.

Főnökünknek, Csarabos Jónásnak megvolt az a rossz szokása, hogy éjjel nem bírt aludni, és üzenetekkel árasztotta el a reggel békésen vagy kevésbé békésen ébredő beosztottjait. A „tudjon mindenki mindenről” szellemében rengeteg olyan levél másolatát is megkaptam, amihez szőrmentén sem lehetett közöm, így a levelek szortírozásának első köre először ezeket a belsős spameket szűrtem ki. Utána jöttek a valóban jó, ha tudok róluk üzenetek és a végére hagytam azokat, amiket direkt nekem címeztek.

Egy ilyet sem leltem. Kétszer is megnéztem, jól látom-e, majd meglepetten felemeltem a fejem. Eddig nem telt el nap, hogy ne bíztak volna rám valamit. Mindegy, hogy az egy beadvány megfogalmazása vagy egy levél útjának nyomonkövetése, a valami is több a semminél.

A vérnyomásom percek alatt az egekbe szökött, így a reggeli kávéadagommal sem lesz többé gond. Valami nem stimmelt. A Csarabos Ügyvédi Irodánál két esetben hagyták az ügyvédeket lábukat lógatni: épp túl voltak egy sikeres ügyön, vagy a kirúgás előtti csend foglyaivá váltak.

Egész úton a munkahelyemig azon kattogott az agyam, mi lehet az üzenetcsend oka. Tudtomon kívül elrontottam valamit? Erre kevés esélyt láttam. Jónás öccsével, Demeterrel most tettünk pontot egy természetkárosító őstermelő ügyére. Vagy a késés lehet a baj?

Rendben, a próbaidőm egy hónapja lejárt, ám ez nem jelentette azt, innentől akkor kelek, amikor tetszik. Lebojtárkodtam, amit kell, lapátoltam a régóta pályán lévők ügyeihez a háttérhivatkozást, de ezzel még nincs bebiztosítva a helyem.

Így is gyötört a lassan háromnegyedórássá dagadó késés, végső mentsvárként a levélszemetet is átnéztem, de semmi. A gyomrom olyan picire ugrott össze, hogy a reggeli puszta gondolatától émelyegtem.

A Szent István körúti irodához érve két lehetséges forgatókönyvet találtam: Jónás véletlenül megfeledkezett rólam (aligha), vagy ez egy teszt (sokkal valószínűbb).

Ötletem az első emeletig elméletté hízott, és azzal a biztos tudattal léptem be a kovácsoltvas díszítésű bejárati ajtón, át kell vennem a kezdeményező szerepét. Egyébként is esedékessé vált a saját ügy kiválasztása, ezért a kabátokkal telezsúfolt, rosszul megvilágított előszobából egyből Szandra asztalához siettem és köszönés után felmarkoltam a kiosztás előtt álló ügyek dossziéját.

Ezek valójában azokat a kinyomtatott internetes illetve postán érkezett megkereséseket tartalmazták, amikről még nem döntöttük el, elvállaljuk-e. A döntés Jónáson múlott, de ha bármelyikünk látott fantáziát valamelyik ügyben, és meggyőzte őt, érdemes belevágnunk, akkor hivatalosan is elvállaltuk.

Vártam, mikor kérdezi meg valaki, merre jártam, és amikor ez elmaradt, megerősített abban, ezen a teszten áll vagy bukik az állásom.

A kupac alsó harmadában gyöngyszemre bukkantam. A délelőttöt buzgó olvasással és infógyűjtéssel töltöttem. Idevonatkozó belföldi, és külföldi ügyeket kutattam fel, hogy felmérjem, mibe készülök belevágni a fejszémet, ám az elém tornyosul nehézségek nemhogy elriasztottak volna, épp ellenkezőleg. Elhatároztam, ha törik, ha szakad, ez az ügy az enyém lesz.

Lefőztem egy kávét és megvesztegetési szándékkal elhelyeztem Szandra asztalán. Ő rutinosan felvonta egyik túlszedett szemöldökét és hátradőlt. A mozdulattól felnyikorgott a széke, dundi ujjú kezét várakozástelin összefűzte.

– Mit szeretnél?

– Mit gondolsz, lesz ma Jónásnak pár perce, hogy elé vigyek egy ígéretes ügyet?

– Azt majd ő eldönti, ígéretes-e, de lehet róla szó. Ebéd előtt vagy utána?

– Utána, mert teli hassal minden gördülékenyebb.

– Látom, megtanultad Demeter leckéjét.

– A legjobbat csakis a mestertől – kacsintottam.

Ennyit az elveimről. Demeter tudta, hogyan kell előnyökért kuncsorogni, és bár voltak fenntartásaim a módszereit illetően, beváltak.

Déltől egyig tűkön ültem. Jónás kiugrott egy közeli étterembe az öccsével, és elhúzták a visszatérést. Nekem egy falat se ment le a torkomon, azt a fél zacskó zabkekszet is csak Szandra unszolására faltam be, mert szerinte olyan sápadtnak nézek ki, el ne ájuljak.

Mikor visszaért, Jónás az előszobába lépés előtt lehajtotta a fejét, nehogy a homlokát beleverje a szemöldökfába. Magas, jó kötésű idősebb ősz férfi volt, aki a kondiját evezéssel és úszással tartotta karban. Pillantása egyből rám esett ahogy mellemre ölelt mappával az ajtajában szobrozok és felsóhajtott:

– Csak nem rám vár, Henrietta? Látom, nem fér a bőrébe, hát menjen és üljön be!

Csöpp irodája egyetemista korom kis tanulószobáit idézte, még a pozdorja tárgyalóasztal is hajszálra úgy nézett ki, mint a régi kollégiumi darab. Energiatakarékos fénycsövek a mennyezeten, katonás iratlefűzőkkel teli polcok a falnál, semmi luxus, semmi hivalkodás. Jónás elvei szerint megkérdőjelezhető azon ügyvédek hozzáállása, akik arra használjak irodájuk berendezését, hogy lenyűgözzék leendő ügyfeleiket.

– A lényeg a tárgyalóteremben van, nem a drága lakberendezési holmikban! – hirdette, és így semmi kivetnivalót nem találtam a puritán, jelentéktelenség határát súroló irodában.

Fejben összerendeztem az érveimet, szerettem volna hozzáértő, elszánt benyomást kelteni. Jónásra a lényegre törő, pontos megfogalmazással lehetett megnyerni, így akinek káosz uralkodott a fejében, nála biztos elvérzett.

– Jó gondolat volt időpontot kérnie Szandrától – kezdte, és megkerülte az asztalt, hogy helyet foglaljon velem szemben –, mert én is beszélni akartam magával.

Egy pár lapból álló, műanyag tokba fűzött dossziét csúsztatott elém. Megvárta, míg leolvasom az áttetsző borítón keresztül a címet és csak aztán folytatta:

– Bizonyára egyet ért velem, megérett egy saját ügyre. Ez némileg hasonlít ahhoz, amit Demeterrel vittek, így nem érhetik meglepetések.

Újabb őstermelő, újabb erdőtelepítési vita a nemzeti parkkal. Ennél unalmasabb már nem is lehetne.

Összekészített érveim szép lassan hervadásnak indultak, ám még nem adtam fel teljesen.

– Köszönöm, hogy rám gondolt. Igazán élveztem a Demeterrel való közös munkát azon korábbi ügyön, ám emellett próbát tennék egy másfajta kihívással is.

Torkomban dobogó szívvel átnyújtottam neki a kihalászott megkeresést, nyirkos tenyerem gyorsan a nadrágomba töröltem.

Jónás szkeptikusan belepillantott, és hamar – véleményem szerint túl hamar –visszanézett rám.

– Ezt nem javaslom.

– Egyetértünk, újszerű megközelítés. Szerintem rengeteg lehetőség van benne, nem csak a konkrét ügy – fogtam bele meggyőzése felépítésbe. –, de a természetvédelem tágabb köre számára is.

– Sajnálom, hogy el kell vennem a kedvét, de ezt az ügyet határozottan nem javaslom.

Kiszáradt a szám, egy kis hang belül azt súgta, adjam fel, érjem be a felkínált üggyel és húzzak el az irodából, ám megmakacsoltam magam. Előre dőltem és bármennyire izgultam, mélyen a szemébe néztem:

– Kérem, fontolja meg. Úgy vélem, egy természeti entitás jogi képviselete olyan lehetőség, amit meg kell ragadnunk. Ahogy a vállalatoknak, mint jogi személyeknek is jár, ugyanígy egy folyóval, mint természeti létezővel is kivitelezhető.

– Nézi ön a híreket? – kérdezte, ezzel sikerült kizökkentenie.

– Nem, miért?

– Ha nézné, akkor tudná, hogy ez a megkeresés kiktől érkezett.

– Az Arany Idők Körtől, benne van az esetanyagban.

– Tisztában van vele, kik ők?

– Spirituális csoport, akik szeretnék, ha ügyvéd képviselné a törvény előtt a Rába-folyó érdekeit.

– Amit ön spirituális csoportként fest le, az valójában hangtálazó, jógázgató, meditálgató emberek egy csoportja, akik azt hiszik, sámándobolás során szellemi kapcsolatba kerültek a Rábával, ami arra kérte őket, szabadítsák meg a vizét a kínzó emberi építményektől.

Arcomat elöntötte a vér, nagy erőfeszítésembe került megállnom, hogy védelmembe vegyem a csoportot, és így arra kanyarodjon a beszélgetés, amerre Jónás akarja.

– Konkrétan perek sorozatát tervezik a folyón üzemelő öt erőmű ellen.

– Elég abszurdul hangzik, nem így gondolja?

Merőn nézett, és láttam rajta, esélyt ad a méltóságteljes visszavonulásra. Az ő szájából az egész röhejesnek hangzott. Nyeltem párat, tekintetemmel a Jónás előtt heverő mappát szuggeráltam, aztán óvatosan felálltam. Ő is felemelkedett és abban a tudatban, hogy a kijárat felé folytatom az utam, indult, hogy kitárja nekem az ajtót.

– Kissé erősen fogalmaz, én inkább precedens nélkülinek mondanám – mondtam és ugyanazzal a lendülettel átkerültem az asztal túloldalára. – Mármint hazánkban, nem külföldön.

Kiraktam egy neten lelt cikk másolatát.

– Egy 2008-as ecuadori kezdeményezéssel népszavazást tartottak, aminek eredményképp alkotmányba foglalták a folyók, erdők és más természeti képződmények jogait. Idézem: „a Természetnek, azaz Pachamamának joga van létezni, fennmaradni, fejlődni, valamint az életfenntartáshoz és az evolúcióhoz nélkülözhetetlen funkcióit, struktúráit, illetve folyamatait regenerálni”. Aztán itt a következő, Finnországból. – Erről is kiraktam a megfelelő másolatot, és kizártam, hogy Jónás karba tett kézzel az ajtóban áll. Minél jobban elmerültem az érvek tengerében, annál magabiztosabban gördültek a szavak a nyelvemről. – Ott egy több évszázados szokásjogot, a Mindenki Jogát, finnül Jokamiehenoikeus emeltek modern jogszabállyá. Ennek értelmében mindenkinek szabad jogában áll az ország területén gyalogolni, síelni vagy kerékpározni, ideiglenes táborhelyet kialakítani, bogyókat, gombákat, virágokat és más terméseket begyűjteni, horgászni, evezni, úszni. Télen megengedett a befagyott vizeken gyalogolni, síelni és horgászni. Ám senkinek sem szabad másokat zavarni és javaikban kárt okozni, az állatokat megzavarni, élő fát kivágni vagy annak sérülést okozni, nem szabad szemetelni, gépjárművel letérni a kijelölt útról, csak hogy a főbb szempontokat említsem. Végül pedig a legfrissebb az új-zélandi maoriktól 2013-ból, ahol a Whanganiu-folyót emberi jogokkal ruházták fel.

– Ott a közösség spirituális okokkal kérelmezte a folyó jogainak elismerését – ellenkezett és halkan visszalépett az ajtótól.

– A Rába védelme miben különbözik attól? Csak mert őslakos törzs helyett egy maréknyi természettudatos emberről van szó?

– A magyar jog nem mindenben feleltethető meg a nemzetközi joggal.

– Erre az a válaszom, hogy 1972-ben Christopher Stone, a Dél-kaliforniai Egyetem jogászprofesszora meghatározta, mely három feltételnek kell ahhoz teljesülnie, hogy a természeti létezők ugyanolyan státussal rendelkezzenek, mint a vállalatok. – Hogy megkönnyítsem a dolgát, átadtam neki a kérdéses cikket és csak aztán folytattam. – Egy: képesnek kell lennie arra, hogy jogi cselekményeket kezdeményezzen saját érdekében, ami képviselő útján megvalósítható. Kettő: a bíróságnak figyelembe kell vennie a vele, tehát nem a tulajdonosával szemben elkövetett jogsérelmet. Három: a jogorvoslat kedvezményezettje is közvetlenül ő kell legyen, nem a tulajdonosa.

Hangosan kiengedte a levegőt, végigsimított a haján és az asztalra ejtette a lapot.

– Továbbra sem számol a magyar helyzettel. A Rába nem szent folyó, hazánkban nem olyan felfogás uralkodik, mint a finneknél, vagy az ecuadoriaknál.

– Valóban – bólintottam –, a Rába nehéz helyzetben van, mert csak az Őrségi Nemzeti Parkra eső szakasza élvez védelmet. Sorra vettem a többi besorolást is: természetvédelmi körzet, természetvédelmi terület, Natura 2000, Bioszféra Rezervátum, RAMSAR, érzékeny természeti terület, Világörökség. Mind negatív.

– Látja, mivel állunk szemben? Karriergyilkos döntés volna belevágni valamibe, aminek mi sem látjuk a kimenetelét.

– Van egy mentsvárunk – szóltam csöndesen, következetesen figyelmen kívül hagyva mindent, ami az ügy ellen szólt. Szemöldöke a magasba ugrott, az asztal lapjára támaszkodott:

– Mi volna az?

– A Rába része az ökológiai hálózatnak, egészen pontosan folyó jellegénél fogva fontos ökológiai folyosó szerepét tölti be. Erre már tudunk építeni. – Hallgatott, és amikor a csend egyre hosszabbra nyúlt, szépen visszapakoltam a dokumentumokat a mappába. – Felvehetem a kapcsolatot az Arany Idők Körrel? Hozzáláthatok az ügyvédi megbízási szerződés és a tényvázlat elkészítéséhez?

Isten tudja, mi járt a fejében, ahogy engem fürkészett. Homlokát ingerült ráncok szabdalták, szája szeglete feszült grimaszba meredt. Ritkán szegültem szembe vele, és akkor is csekély fajsúlyú témában. Ez viszont más volt, éreztem a csontjaimban.

Ahogy kiegyenesedett, rájöttem, döntött. Felszegtem az állam és vártam, jöjjön, aminek jönnie kell. Zengő hangja betöltötte a kis irodát, álltam a zuhatagot, rendületlenül.

– Készen áll rá, hogy vitassák a szakmai hozzáértését, és megpróbálják nevetség tárgyává tenni?

– Igen – feleltem szívem minden erejével.

– Megérti, hogy semmi sem garantálja, nyerni fog?

– Megértettem, sőt, számítok rá. Ám ha ez az egy eset eléri, elgondolkozzanak és komolyabban foglalkozzanak a természeti létezők jogi képviseletén, akkor már megérte. Az élet csak élni akar, és az a feladatunk, hogy ezért minden eszközt megmozgassunk.

Vonásai felengedtek, szemhéját jóváhagyóan lejjebb eresztette.

– Ebben az esetben lásson hozzá.

A győzelem pírjával hagytam el az irodát. Szandra árgus szemekkel figyelte, ahogy kimegyek a konyhába vizet inni, és utánam lopakodott.

– Minden rendben? Nagyon lecseszett?

– Lecseszett?! – nevettem fel, és ezzel az idegesség utolsó morzsái is feloldódtak. – Minden a legnagyobb rendben. S nekem kiszemelt ügyön kívül szert tettem egy rendkívül ígéretesre is.

A legjobb az egészben, hogy ezt így is gondoltam.